Source: http://www.bohati.sk/rocne-zuctovanie-zdravotneho-poistenia-od-a-po-z/2011/02/01/
Timestamp: 2013-05-19 04:51:55+00:00

Document:
Ročné zúčtovanie zdravotného poistenia – od A po Z | Bohati.sk
Ročné zúčtovanie zdravotného poistenia – od A po Z
SITA 1. 2. 2011 15:31
Ročné zúčtovanie poistného na verejné zdravotné poistenie za rok 2010 sa vykonáva podľa predpisov platných do 31.12.2010. Oproti minulému roku obsahuje len kozmetické úpravy. Kto podáva ročné zúčtovanie: RZZP podáva každý občan, ktorý bol v roku 2010 poistený na Slovensku aspoň jeden jediný deň. RZZP sa týka predovšetkým živnostníkov. Za zamestnancov ho môže…
… podať zamestnávateľ.
RZZP sa odovzdávajú do zdravotnej poisťovne, v ktorej boli poistení do konca roka 2010, a to formou:
- poštou v písomnom vyhotovení
- cez elektronickú podateľňu
- osobným podaním priamo v niektorej pobočke
- prostredníctvom prenosových pamäťových médií – na diskete, USB alebo CD so sprievodným protokolom.
V prípade neuhradenia nedoplatku v zákonom stanovenom termíne (30.6. 2011) sa platitelia zbytočne vystavujú nasledovným sankciám:
- pokute vo výške 165 eur, ktorá im môže byť uložená Úradom pre dohľad nad zdravotnou starostlivosťou na základe oznámenia zdravotnej poisťovne o platiteľoch, ktorí nedoplatok z ročného zúčtovania neuhradili v zákonom stanovenej lehote
- trovám konania a úroku z omeškania v prípade, keď na nedoplatok z ročného zúčtovania vydá Úrad pre dohľad nad zdravotnou starostlivosťou platobný výmer (na základe návrhu podaného zdravotnou poisťovňou) alebo zdravotná poisťovňa vystaví výkaz nedoplatkov, v ktorom vyčísli nedoplatok z ročného zúčtovania, ktorý je zároveň aj exekučným titulom.
Kto je poistenec:
Poistenec je fyzická osoba, ktorá je podľa zákona o zdravotnom poistení
• povinne verejne zdravotne poistená alebo
• dobrovoľne verejne zdravotne poistená
Poistencom môže byť fyzická osoba, ktorá má trvalý pobyt na území Slovenskej republiky a vykonáva činnosť:
• na území Slovenskej republiky
• na území iné štátu a nemá účasť na zdravotnom poistení podľa právnych predpisov štátu, v ktorom vykonáva činnosť
Poistencom môže byť fyzická osoba, ktorá nemá trvalý pobyt na území Slovenskej republiky a vykonáva činnosť na území Slovenskej republiky v inom členskom štáte Európskej únie alebo v zmluvnom štáte Dohody o Európskom hospodárskom priestore a vo Švajčiarskej konfederácii a
• je zamestnaná u zamestnávateľa, ktorá má sídlo alebo stálu prevádzkareň na území Slovenskej republiky
• vykonáva na území Slovenskej republiky samostatnú zárobkovú činnosť
• je azylant
• je študent z iného členského štátu alebo zahraničný študent študujúci na škole v Slovenskej republike na základe medzinárodnej zmluvy, ktorou je Slovenská republika viazaná
• je maloletý cudzinec, ktorý sa zdržiava na území Slovenskej republiky bez zákonného zástupcu alebo fyzickej osoby zodpovednej za jeho výchovu a poskytuje sa mu starostlivosť v zariadení, v ktorom je umiestnený na základe rozhodnutia súdu
• je cudzinec zaistený na území Slovenskej republiky
• je vo väzbe alebo vo výkone trestu odňatia slobody
Kto musí platiť zdravotné poistenie:
Platiť poistné na verejné zdravotné poistenie podľa § 11 ods. 1 zákona o zdravotnom poistení* je povinný:
• samostatne zárobkovo činná osoba
• zamestnanec
• zamestnávateľ
• štát
Poistenci, ktorí sú povinní robiť RZ
- poistenec sám, ak počas roka 2010 bol čo len jediný deň SZČO. RZ za nich nemôže robiť ich zamestnávateľ, a to ani vtedy, keď sú aj v súčasnosti (alebo v minulom roku boli) popri samostatnej zárobkovej činnosti zamestnancami. Je to z dôvodu, že výšku svojich príjmov priznávajú na daňových priznaniach, a tak aj výpočet správnej výšky poistného za uplynulý rok si robia až v rámci RZ. Poistenec robí RZ sám aj vtedy, ak bol v roku 2010 poistencom štátu a nebol zamestnancom, a jeho zdaniteľný príjem podľa § 5 alebo § 6 ZDP (okrem vyňatých príjmov), presiahol úhrn minimálnych základov samoplatiteľa (osoby tzv. dobrovoľne nezamestnanej). Úhrn minimálnych základov samoplatiteľa predstavuje za celý rok 2010 čiastku 2 479,20 € a mesačne čiastku 206,60 €;
- samoplatiteľ sám, ak v čase, kedy bol v roku 2010 takýmto platiteľom, jeho VZ zdaniteľný podľa § 5 alebo § 6 ZDP (s výnimkou vyňatých príjmov) presiahol úhrn jeho minimálnych základov;
- zamestnanec alebo jeho zamestnávateľ (ak zamestnanec o vykonanie RZ zamestnávateľa požiadal), ak bol počas celého roka 2010 zamestnancom, nebol SZČO a mal tzv. kolísavé príjmy (VZ podľa § 13 ods. 1 až 4 zákona). Kolísavé príjmy znamenajú, že napr. v 11 kalendárnych mesiacoch mal príjem do výšky 2 169,09 € a v jednom mesiaci mal nad túto čiastku alebo naopak, pričom vzájomný pomer jednotlivých kalendárnych mesiacov nie je dôležitý.
- zamestnanec alebo jeho zamestnávateľ (ak zamestnanec o vykonanie RZ zamestnávateľa požiadal) aj vtedy, ak mal zamestnanec vo všetkých kalendárnych mesiacoch, v ktorých bol v roku 2010 zamestnancom, príjem síce vyšší ako 2 169,09 €, ale nebol v rozhodujúcom období zamestnancom počas všetkých 12 kalendárnych mesiacov;
- zamestnanec sám, ak mal popri príjmoch zo zamestnania aj príjmy zdaniteľné podľa § 6 ZDP;
- zamestnanec, ktorému vznikla povinnosť robiť RZ, je povinný si urobiť RZ sám v týchto prípadoch:
ak o vykonanie RZ svojho zamestnávateľa nepožiadal;
ak o vykonanie RZ svojho zamestnávateľa požiadal oneskorene (po 15. februári 2011);
ak o vykonanie RZ svojho zamestnávateľa síce požiadal, ale nepredložil v zákonom stanovenom termíne (do 7. februára 2011) doklady o výške svojich príjmov a zaplatených preddavkoch od ostatných jeho zamestnávateľov (ak ich mal);
ak jeho zamestnávateľ zanikol bez právneho nástupcu a tento zaniknutý zamestnávateľ RZ nevykonal. Doklad o príjme a zaplatených preddavkoch musí však vystaviť a doručiť zamestnancovi do troch mesiacov od zrušenia, resp. najneskôr do 7. 2. 2011.
Poistenci, ktorí RZ nerobia
- poistenec, ktorý počas kalendárneho roka 2010 nebol (ani jediný kalendárny deň) SZČO a v čase, kedy bol len zamestnancom, jeho príjmy v každom kalendárnom mesiaci a u všetkých jeho zamestnávateľov jednotlivo (ak ich mal viac) nepresiahli trojnásobok priemernej mesačnej mzdy (2 169,09 €) a nemal príjmy zdaniteľné podľa § 6 ZDP;
- poistenec, ktorý v roku 2010 nebol SZČO a v čase medzi 1. januárom a 31. decembrom 2010, kedy bol poistencom štátu a nebol zamestnancom, úhrn jeho zdaniteľných príjmov podľa § 5 a 6 ZDP (okrem vyňatých príjmov), nepresiahol úhrn minimálnych základov samoplatiteľa.
Poistenci, ktorí RZ nemusia robiť, ale môžu
- zamestnanec, ktorý mal počas roka súbežne alebo postupne viac zamestnávateľov, u každého jednotlivo jeho príjem neprekročil ani v jednom kalendárnom mesiaci trojnásobok priemernej mesačnej mzdy (2 169,09 €), ale súčet jeho príjmov od všetkých jeho zamestnávateľov bol za rok 2010 vyšší ako 36-násobok priemernej mzdy (26 029,08 €);
- zamestnanec, ktorý bol po celý rok alebo časť roka 2010 popri zamestnaní aj poistencom štátu a v období, keď bol považovaný za poistenca štátu a za zamestnanca úhrn jeho príjmu zo zamestnania nepresiahol úhrn minimálnych základov samoplatiteľa (čím splnil podmienku uvedenú v § 11 ods. 9 písm. a/ zákona);
- poistenec, ktorý počas kalendárneho roka 2010 nebol SZČO a počas celého kalendárneho roka bol len zamestnancom a jeho príjmy vo všetkých 12 mesiacoch a u všetkých zamestnávateľov (ak ich mal viac) jednotlivo presiahli trojnásobok priemernej mesačnej mzdy (2 169,09 €) a nemal príjmy zdaniteľné podľa§ 6 ZDP.
Termíny ročného zúčtovania zdravotného poistenia:
do 07. februára 2011 (§ 19 ods. 5)
Zamestnávateľ, ktorý nevykoná RZ za zamestnanca, musí najneskôr v tomto termíne vystaviť zamestnancovi „Doklad o výške príjmu a o preddavkoch..“ (Príloha č. 16 k vyhláške), ak ho o to jeho zamestnanec požiada. Ak zamestnanec požiada zamestnávateľa o vydanie predmetného dokladu po tomto termíne, zamestnávateľ je povinný vystaviť a doručiť doklad zamestnancovi do 15. kalendárnych dní od doručenia žiadosti;
do 15. februára 2011 (§ 19 ods. 2)
Do tohto termínu má zamestnanec možnosť písomne požiadať svojho zamestnávateľa o vykonanie ročného zúčtovania. Od 1.1.2008 platí, že zamestnanec môže požiadať o vykonanie RZ svojho posledného zamestnávateľa v tom prípade, ak je v čase podania žiadosti stále jeho zamestnancom. Ak mal takýto zamestnanec viac zamestnávateľov, môže požiadať o vykonanie ročného zúčtovania ktoréhokoľvek z nich.
do 31. marca 2011 (§ 19 ods. 1)
Do tohto termínu je potrebné vykonať RZ a zároveň ho aj doručiť na príslušnom tlačive zdravotnej poisťovni! Zamestnávateľ, ktorý vykonal RZ za zamestnanca, je v tomto termíne povinný oznámiť zamestnancovi výšku jeho nedoplatku alebo preplatku, ak bola najmenej 3 € na tlačive „Oznámenie o nedoplatku a preplatku zamestnanca za rok 2010“ (Príloha č. 18).
do 30. apríla 2011 (§ 19 ods. 10)
Poistenec alebo zamestnávateľ, ktorý vykonal ročné zúčtovanie je povinný písomne oznámiť ostatným platiteľom výšku ich nedoplatku alebo preplatku do konca apríla nasledujúceho roka, pokiaľ jeho výška bola 3 € a viac.
do 31. mája 2011 (§ 19 ods. 15)
Zamestnávateľ je v tomto termíne povinný zaslať zdravotnej poisťovni tlačivo „Oznámenie zamestnávateľa o preplatkoch a nedoplatkoch za jednotlivých zamestnancov za rok 2010“ (Príloha č. 14). Za zamestnancov, za ktorých vykonal ročné zúčtovanie zamestnávateľ, ktorý podával oznámenie, sa v oznámení uvádzajú preplatky a nedoplatky zamestnancov a zamestnávateľa. Za zamestnancov, za ktorých vykonal ročné zúčtovanie iný platiteľ poistného, sa v oznámení uvádzajú preplatky a nedoplatky iba zamestnávateľa, oznámené iným platiteľom zamestnávateľovi. Nedoplatky a preplatky sa do oznámenia uvádzajú iba vtedy, ak ich výška dosahuje najmenej 3 €.
do 30. júna 2011 (§ 19 ods. 11 a ods. 13)
Platiteľ poistného, ktorý robil RZ je v tomto termíne povinný odviesť nedoplatok zdravotnej poisťovni a zdravotná poisťovňa (po zúčtovaní vzájomných pohľadávok a záväzkov) je povinná vrátiť preplatok platiteľovi poistného (alebo zamestnávateľovi), ktorý vykonal RZ za zamestnanca. Nedoplatky sa odvádzajú a preplatky vracajú, ak ich výška predstavuje najmenej 3 €. V tomto termíne je povinný tiež zamestnávateľ, ktorý vykonal za zamestnanca RZ, zúčtovať so zamestnancom jeho nedoplatok alebo preplatok, ak jeho výška dosiahla najmenej 3 €.
do 30. júna 2011 (§ 19 ods. 16)
V tomto termíne je zdravotná poisťovňa povinná vykonať RZ so štátom (za poistencov štátu) za predchádzajúci kalendárny rok na základe údajov z centrálneho registra poistencov a podať ho MZ SR. K ročnému zúčtovaniu priloží skutočný denný počet poistencov štátu za predchádzajúci kalendárny rok
Viac informácií s príkladmi nájdete aj na Podnikam.sk
Tlačivá nevyhnutné k ročnému zúčtovaniu zdravotného poistenia za rok 2010 nájdete na:
http://podnikam.webnoviny.sk/tlaciva-na-stiahnutie/tlaciva-k-rzzp-2010/12331
ZP VŠZP, Dôvera, www.health.gov.sk, www.mzdarka.sk
Zamestnanie na dobu určitú: už len dva rokyKoalícia sa dohodla na zrušení odvodov z príjmov prenájmuPenzie sa majú od roku 2013 zvyšovať o dôchodcovskú infláciuZamestnávatelia reformu odvodov podporujú, odborári nieNový Zákonník práce vstupuje do platnosti

References: § 11
 § 5
 § 6
 § 5
 § 6
 § 13
 § 6
 § 6
 § 5
 § 11